……………………………………

………………………………….. г.

|  |  |
| --- | --- |
| **ДО****МИНИСТЪРА НА ЗЕМЕДЕЛИЕТО, ХРАНИТЕ И ГОРИТЕ****Г-ЖА ДЕСИСЛАВА ТАНЕВА** | **ОДОБРИЛ,****МИНИСТЪР НА ЗЕМЕДЕЛИЕТО,** **ХРАНИТЕ И ГОРИТЕ:****ДЕСИСЛАВА ТАНЕВА** |

**ДОКЛАД**

**от доц. д-р Янко Иванов – заместник-министър на земеделието, храните и горите**

**Относно:** Проект на Наредба за изменение и допълнение на Наредба № 13 от 2016 г. за мерките за опазването на пчелите и пчелните семейства от отравяне и начините за провеждане на растителнозащитни, дезинфекционни и дезинсекционни дейности

**УВАЖАЕМА ГОСПОЖО МИНИСТЪР,**

На основание чл. 32, ал. 2 от Закона за пчеларството, внасям за одобрение проект на Наредба за изменение и допълнение на Наредба № 13 от 2016 г. за мерките за опазването на пчелите и пчелните семейства от отравяне и начините за провеждане на растителнозащитни, дезинфекционни и дезинсекционни дейности.

През 2019 г. се констатира значително нарастване на сигналите за масов подмор на пчелни семейства в определени райони на страната. В повечето случаи се установи, че нарушенията са вследствие на неспазване на изискванията за уведомяване, посочени в Наредба № 13 от 2016 г.

Предвид горепосоченото беше създаден Консултативен съвет по пчеларство към министъра на земеделието, храните и горите, в който участват представители на голяма част от сдружения, асоциации и организации на пчелари за идентифициране, разглеждане и изготвяне на предложения при възникване на конкретни въпроси в областта на пчеларството. Предложени бяха редица мерки, свързани с опазване на пчелите и пчелните семейства от отравяне. В тази връзка беше сформирана работна група за изготвяне на проект на Наредба за изменение и допълнение на Наредба № 13 от 2016 г. със Заповед № РД09-577/14.06.2019 г. на министъра на земеделието, храните и горите.

Измененията на Наредба № 13 от 2016 основно включват:

1. Подобряване на механизма на уведомяване чрез изграждане на електронна платформа за оповестяване на растителнозащитните, дезинфекционните и дезинсекционните дейности;

Необходимостта от наличие на тази платформа е продиктувана с цел незабавно уведомяване на собствениците на пчелини за предстоящи третирания с наземна или авиационна техника и предприемане на своевременни мерки от тях за опазването на пчелните семейства от отравяне;

2. Повишаване ефективността на официалния контрол чрез осигуряване на служители на разположение през почивните и празнични дни;

3. Въвеждане на по-рестриктивни часови ограничения при извършване на третиранията с продуктите за растителна защита, идентифицирани като „Опасни за пчелите“ и инсектициди със системно действие;

4. Даване на приоритет на продукти за растителна защита с нисък риск и на база микроорганизми, за които няма часово ограничение при третиране с наземна или авиационна техника;

5. Финансиране анализите на растителните проби от Българска агенция по безопасност на храните, при наличие на пестицидни остатъци в проби пчели;

6. Общите текстове за употреба на продукти за растителна защита са заличени от наредбата, а са оставени само тези, които са свързани с опазването на пчелите.

С предложения проект на Наредба за изменение и допълнение на Наредба № 13 от 2016 г. се цели осигуряване на по-добра защита на пчелите и пчелните семейства, чрез засилване на контрола, регламентиране на всички мерки и процедури, свързани с опазване на пчелите от отравяне, наличие на електронна система за оповестяване на предстоящи третирания, по-рестриктивни часови ограничения за прилагане на продукти за растителна защита и др.

Предложеният проект на акт не води до въздействие върху държавния бюджет и не са необходими допълнителни разходи/трансфери и други плащания.

Финансирането на предвидената в проекта на акт електронна платформа за оповестяване на растителнозащитните, дезинфекционните и дезинсекционните дейности е в рамките на бюджета на Министерство на земеделието, храните и горите, респективно Българска агенция по безопасност на храните. По предварително проучване, разработването и внедряването на електронната платформа ще възлезе на приблизителна стойност до 70 000 лв. без ДДС.

Изменението на наредбата не предвижда нови финансови разходи за нейните адресати. Изграждането на електронна платформа ще улесни и подобри в значителна степен комуникацията и координацията между земеделски стопани, пчелари и други заинтересовани лица при провеждане на растителнозащитни мероприятия за гарантиране опазване на пчелите и пчелните семейства от отравяне. Тя ще даде възможност за автоматично генериране и изпращане по електронна поща на уведомления за предстоящо третиране, визуализация на местоположението на съответното мероприятие, пчелините и уведомленията. Регистрацията и достъпът до системата са безплатни за нейните потребители и в тази връзка няма да доведе до финансова тежест за тях.

Проектът на Наредба за изменение и допълнение на Наредба № 13 от 2016 г. регламентира даването на дежурства от служители, считано от 15 март 2020 г., които да са на разположение през почивните и празнични дни.

Проектът на наредба не съдържа разпоредби, транспониращи актове на Европейския съюз, поради което не е приложена таблица на съответствието с правото на Европейския съюз.

Съгласно чл. 26, ал. 2 от Закона за нормативните актове са проведени предварителни обществени консултации със заинтересованите страни. Приложен е протокол от обществено обсъждане на проекта на Наредба за изменение и допълнение на Наредба № 13 от 2016 г., проведено на 10.02.2020 г.

На основание чл. 26, ал. 3 и 4 от Закона за нормативните актове и предвид спешността на влизане в сила на Наредба за изменение и допълнение на Наредба № 13 от 2016 г., проекта на наредба и проекта на доклад (мотиви) са публикувани за обществена консултация на интернет страницата на Министерството на земеделието, храните и горите и на Портала за обществени консултации със срок за предложения и становища 30 дни.

Съгласно чл. 26, ал. 5 от Закона за нормативните актове справката за постъпилите предложения заедно с обосновка за неприетите предложения е публикувана на интернет страницата на Министерството на земеделието, храните и горите и на Портала за обществени консултации.

Проектът на Наредба е съгласуван в съответствие с разпоредбите на Правилата за изготвяне и съгласуване на проекти на актове в системата на Министерството на земеделието, храните и горите. Направените целесъобразни бележки и предложения са отразени.

**УВАЖАЕМА ГОСПОЖО МИНИСТЪР,**

Във връзка с гореизложеното и на основание чл. 32, ал. 2 от Закона за пчеларството, предлагам да одобрите предложения проект на Наредба за изменение и допълнение на Наредба № 13 от 2016 г. за мерките за опазването на пчелите и пчелните семейства от отравяне и начините за провеждане на растителнозащитни, дезинфекционни и дезинсекционни дейности.

|  |  |
| --- | --- |
| **Приложениe:**  | 1. Наредба за изменение и допълнение на Наредба № 13 от 2016 г. за мерките за опазването на пчелите и пчелните семейства от отравяне и начините за провеждане на растителнозащитни, дезинфекционни и дезинсекционни дейности;
2. Справка за отразяване на становищата, постъпили при съгласуването на проекта на Наредба;
3. Справка за отразяване на постъпилите бележки и предложения от проведената обществена консултация;
4. Постъпилите становища.
 |

С уважение,

**Доц. д-р Янко Иванов**

*Заместник-министър*